บูมบ้านประชารัฐ แบงก์ยอมหั่นดอกเบี้ยเหลือไม่เกิน5%
เปิดเงื่อนไขกู้บ้านประชารัฐ แบงก์หั่นดอกเบี้ยเหลือไม่เกิน 5% เอกชนอัดส่วนลด เว้นค่าธรรมเนียม
11 มี.ค. 2559

เปิดเงื่อนไขกู้บ้านประชารัฐ แบงก์หั่นดอกเบี้ยเหลือไม่เกิน 5% เอกชนอัดส่วนลด เว้นค่าธรรมเนียม
นายวิสุทธิ์ ศรีสุพรรณ รมช.คลัง เปิดเผยว่า กระทรวงการคลังเตรียมเสนอโครงการบ้านประชารัฐ วงเงินสินเชื่อ 7 หมื่นล้านบาท ให้คณะรัฐมนตรี (ครม.) เห็นชอบใน 1-2 สัปดาห์นี้ แบ่งเป็นสินเชื่อ ให้ผู้ประกอบการกู้ไปสร้างที่อยู่อาศัย 3 หมื่นล้านบาท อีก 4 หมื่นล้านบาท จะนำไปให้ประชาชนกู้ซื้อบ้าน
ทั้งนี้ ผู้กู้จะต้องซื้อที่อยู่อาศัยราคาไม่เกิน 1.5 ล้านบาท ที่มีอยู่ในตลาดประมาณ 6 หมื่นยูนิต โดยภาคเอกชนอาจให้สิทธิพิเศษ เช่น ให้ส่วนลดกับผู้ซื้อเพิ่ม นอกเหนือจากธนาคารปล่อยกู้ดอกเบี้ยผ่อนปรน ระยะเวลากู้สูงสุด 30 ปี
สำหรับสินเชื่อที่ให้ผู้ประกอบการกู้ 3 หมื่นล้านบาท จะปล่อยกู้ผ่านธนาคารอาคารสงเคราะห์ (ธอส.) ธนาคารออมสิน และธนาคารกรุงไทย แห่งละ 1 หมื่นล้านบาท ส่วนสินเชื่อให้กู้ซื้อบ้านอีก 4 หมื่นล้านบาท  ธอส. และธนาคารออมสิน จะเป็นผู้ให้กู้แห่งละ 2 หมื่นล้านบาท
นายฉัตรชัย ศิริไล รองกรรมการ ผู้จัดการ ธอส. กล่าวว่า ธนาคารจะคิดดอกเบี้ยในโครงการอัตราผ่อนปรน เฉลี่ยไม่เกิน 5% โดยดอกเบี้ยกู้ซื้อบ้านราคา 7 แสนบาท จะต่ำกว่าดอกเบี้ยกู้ซื้อบ้านราคา 7 แสน-1.5 ล้านบาท เป็นเวลา 6 ปี หลังจากนั้นคิดอัตราดอกเบี้ยลูกค้ารายย่อยชั้นดี (เอ็มอาร์อาร์) ลบ  และจะปล่อยกู้เพื่อซ่อมแซม ตกแต่ง ได้อีกไม่เกิน 5 แสนบาท คิดดอกเบี้ยเท่ากับการกู้ซื้อที่อยู่อาศัยราคาไม่เกินยูนิตละ 7 แสนบาท
"โครงการนี้ถ้ากู้คนเดียวน่าจะมีเงินเดือนไม่น้อยกว่า 1.8 หมื่นบาท แต่ถ้ากู้ร่วม 2 คน เงินเดือนคนละหมื่นกว่าบาทก็กู้ได้แล้ว" นายฉัตรชัย กล่าว




นายอธิป พีชานนท์ นายกสมาคมธุรกิจบ้านจัดสรร กล่าวว่า ภาคเอกชนได้ข้อสรุปในการสนับสนุนโครงการบ้านประชารัฐ โดยจะออกค่าธรรมเนียมการโอนและค่าจดจำนองให้ผู้ซื้อ รวมทั้งจ่ายค่าส่วนกลางให้ 1 ปี รวมค่าใช้จ่ายส่วนนี้ประมาณ 3% นอกจากนี้ ผู้ประกอบการจะให้ส่วนลดเพิ่มอีก 2% รวมแล้วผู้บริโภคจะได้ส่วนลด 5% จึงคาดว่าโครงการนี้จะช่วยธุรกิจอสังหาริมทรัพย์โตมากกว่า 5%
อย่างไรก็ตาม ยังเป็นห่วงว่าผู้มี รายได้น้อยที่ซื้อบ้านประชารัฐ จะกู้ไม่ผ่านตามเงื่อนไขที่กำหนด เนื่องจากลูกค้ากลุ่มนี้มักมียอดปฏิเสธสินเชื่อสูงกว่า 50% จึงเสนอให้รัฐช่วยปลดล็อกประวัติเครดิต บูโร ในรายที่แก้ปัญหาหนี้เสร็จสิ้นแล้ว เพื่อช่วยให้คนกลุ่มนี้กู้เงินซื้อบ้านได้
นายประเสริฐ แต่ดุลยสาธิต กรรมการผู้จัดการ บริษัท พฤกษา เรียลเอสเตท กล่าวว่า หากเป็นไปตามเกณฑ์ดังกล่าว พฤกษาฯ จะมีโครงการที่อยู่อาศัยที่พร้อมเข้าร่วมโครงการมูลค่าถึง 1 หมื่นล้านบาท เป็นโครงการพร้อมอยู่ 50% และโครงการสร้างใหม่อีก 50% และหากโครงการนี้เกิดขึ้นจริงจะทำให้ยอดการโอนกรรมสิทธิ์บ้านราคาไม่เกิน 1.5 ล้านบาท ในตลาดเพิ่มขึ้น 15%
นายพรนริศ ชวนไชยสิทธิ์ นายกสมาคมอสังหาริมทรัพย์ไทย กล่าวว่า หากโครงการกำหนดระยะเวลาดำเนินการ 2 ปี ผู้ประกอบการรายเล็กและรายกลางส่วนใหญ่จะนำสต๊อกบ้านพร้อมอยู่ที่ มีอยู่แล้วเข้าร่วมโครงการมากกว่าสร้าง โครงการใหม่